Rune Lund (EL), 2006-04-25:
Det er faktisk et rigtig fint forslag, også selv om det måske ikke er så vidtgående, som vi godt kunne have tænkt os i Enhedslisten.
Aids er derfor ikke bare en menneskelig katastrofe; det er også en økonomisk katastrofe, der forhindrer økonomisk, menneskelig og social udvikling.
Eksistensen af hiv/aids skaber øget global ulighed, og kampen mod aids er derfor også en kamp mod global ulighed.
Mange steder taber vi dog i øjeblikket kampen mod hiv/aids, og flere ressourcer er nødvendige.
Hele 5 millioner mennesker blev i 2005 smittet med hiv, over 40 millioner mennesker er i dag smittet med hiv, og 28 millioner børn vil være forældreløse i 2014 på grund af aids.
I et land som Mozambique i det sydlige Afrika er der 1 million forældreløse børn ud af en befolkning på 18 millioner, og Mozambique er endda ikke et af de lande, der er allerhårdest ramt af hiv/aids.
Enhedslisten har regnet ud, at hvis den borgerlige regering ikke var kommet til magten i 2001, ville der i 2009 have været i alt 47 mia. kr. mere til ulandsbistand – 47 mia. kr.!
Det er altså forskellen mellem det beløb, der ville have været til rådighed i 2009, og det, vi har i dag, hvis regeringen ikke var kommet til magten.
Regeringen vil desværre ikke være med til at levere nogle af de 47 mia. kr. tilbage ved at stemme for dette beslutningsforslag, og det kan Enhedslisten kun beklage.
Enhedslisten mener, det er nødvendigt at sætte ulandbistanden drastisk op.
Vi har i Enhedslisten foreslået – det er en fast bestanddel af vores forslag til finanslov – at sætte ulandsbistanden op til 1,5 pct. af bruttonationalindkomsten, men vi må desværre konstatere, at regeringen går den modsatte vej, selv om der er brug for hjælp til verdens fattige i stedet for skattelettelser til de rige herhjemme i Danmark.
De nedskæringer, der er gennemført, går selvfølgelig også ud over aids-bekæmpelsen.
Nu er det jo sådan, at der ikke er flertal for forslaget i dag, men det understreger jo bare, at vi som opposition – Enhedslisten, SF, Socialdemokraterne og De Radikale – skal huske, hvad der er blevet lagt frem og diskuteret i dag.
Det bliver en dejlig dag.
Jeg ser allerede frem til den dag heroppe fra Folketingets talerstol, og jeg kan love jer alle sammen: Den dag kommer, hvor vi vedtager noget, der er lige så fornuftigt som dette her.
Vi må så bare håbe, at de mennesker, som har hiv/aids i dag, kan vente så længe.
Det tror jeg desværre ikke de kan, men det øger jo bare behovet for at få væltet den borgerlige regering så hurtigt som muligt.
Man bliver altså lidt træt, når man skal høre på alle mulige pseudoforklaringer fra udviklingsministeren og fru Pia Larsen om, at der er en helt forkert balance, at der er meget overdreven fokus på behandling, og at der burde være mere fokus på forebyggelse.
Det er også blevet sagt af nogle af de andre ordførere, men selve behandlingsaspektet er det altså også nødvendigt at kigge på.
Hvis der er et land, hvor alle skolelærerne dør af hiv/aids, bliver man da nødt til at tage fat på den problemstilling.
Man kan ikke bare skyde forslaget i skoene, at der er en ensidig fokus på behandling, for det er fuldstændig usagligt og absurd.
Der står i forslaget, at Folketinget opfordrer regeringen til at gennemføre en markant og styrket indsats for at bekæmpe hiv/aids blandt verdens fattigste med en ekstrabevilling på i alt 1 mia. kr. i årene 2006-2009.
Jeg synes måske, det er svært at kalde en ekstra milliard i årene 20062009 for en markant indsats, men o.k., det er et skridt i den rigtige retning.
Det er vi i Enhedslisten glade for, og vi vil selvfølgelig støtte forslaget.